
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	11 septembrie 2013

	Nr.
	4c-7/484 


R A P O R T

asupra propunerii legislative privind modificarea articolului 23 din Legea nr.44/1994 privind veteranii de război, precum şi unele drepturi ale invalizilor şi văduvelor de război, republicată, cu modificările şi completările ulterioare
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 270/2013, cu dezbaterea pe fond în procedură obişnuită, a propunerii legislative privind modificarea articolului 23 din Legea nr.44/1994 privind veteranii de război, precum şi unele drepturi ale invalizilor şi văduvelor de război, republicată, cu modificările şi completările ulterioare.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.180/20.03.2013)

· avizul negativ al Comisiei pentru apărare, ordine publică şi siguranţă naţională (nr.4c-12/271/03.09.2013)

· punctul de vedere negativ al Guvernului (nr.543/19.04.2013).


Propunerea legislativă are ca obiect de reglementare modificarea art.23 din Legea nr.44/1994 privind veteranii de război, precum şi unele drepturi ale invalizilor şi văduvelor de război, în sensul extinderii dreptului acestora de a călători gratuit cu mijloacele de transport auto pe întreg teritoriul României, faţă de călătoriile cu mijloacele de transport auto judeţene, cum este prevăzut în prezent.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 10 septembrie 2013 a participat, în conformitate cu prevederile art.55 din Regulamentul Camerei Deputaţilor, domnul Marius Răduţ, consilier în cadrul Ministerului Finanţelor Publice.
La lucrările comisiei şi-au înregistrat prezenţa 26 deputaţi, din totalul de 27 membri ai comisiei.

Raportul comisiei a fost adoptat cu majoritate de voturi (o abţinere).

Propunerea legislativă a fost respinsă de Senat în şedinţa din 26 iunie 2013.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:
· în prezent veteranii de război şi văduvele de război care locuiesc în mediul rural beneficiază de 12 călătorii interurbane, dus-întors, în cursul unui an calendaristic, pe mijloacele de transport auto, dacă nu există posibilitatea să călătorească pe calea ferată;
· potrivit dispoziţiilor art.I punctul 6 din Legea nr.211/2012 privind aprobarea Ordonanţei Guvernului nr.8/2011, Ministerul Transporturilor şi Ministerul Muncii, Familiei, Protecţiei Sociale şi Persoanelor Vârstnice vor întreprinde măsurile necesare pentru ca, până la data de 31 decembrie 2014, veteranii de război, pensionarii din sistemul public de pensii, precum şi pensionarii din celelalte sisteme proprii de asigurări sociale să intre în posesia legitimaţiei de transport tip card, personalizată cu numele şi codul numeric personal ale fiecărui beneficiar.

PREŞEDINTE,



SECRETAR,

Florin Iordache



Mihăiţă Găină

Întocmit,

Consilier parlamentar Elena Anghel 

